b'\n_START_ARTICLE_\nJo\xc5\xbee Zupan\xc4\x8di\xc4\x8d (novinar)\n_START_SECTION_\n\xc5\xbdivljenje in delo\n_START_PARAGRAPH_\nZupan\xc4\x8di\xc4\x8d je klasi\xc4\x8dno gimnazijo obiskoval v Ljubljani (1907-1915), nato bil mobiliziran in poslan na fronto kot poro\xc4\x8dnik. Septembra 1915 se je predal Rusom, januarja 1916 od\xc5\xa1el v Odeso, se vklju\xc4\x8dil v srbsko divizijo prostovoljcev in se z njo oktobra udele\xc5\xbeil bojev v Dobrud\xc5\xbei, potem z drugimi disidenti izstopil iz srbske vojske. Z bolj\xc5\xa1eviki se je umikal v Sibirijo, februarja 1920 stopil v rde\xc4\x8do armado, bil sprejet v KP in poslan v partijsko \xc5\xa1olo v Omsk. Zaradi la\xc5\xbenih ovadb je bil iz partije izklju\xc4\x8den in 8 mesecev zaprt, konec 1921 izpu\xc5\xa1\xc4\x8den, spomladi 1922 je krenil proti domovini in se junija vrnil v Ljubljano. Pri \xc4\x8dasopisu Slovenski narod (SN) je prevzel uredni\xc5\xa1tvo podlistka in kulturne rubrike (vmes 1922\xe2\x80\x931924 vpisal 4 semestre na Pravni faketi v Ljubljani), bil glavni urednik od 4. septembra 1925 do 15. septembra 1943, ko so ga zaradi sodelovanja z OF zaprli in odpeljali v Koncentracijsko tabori\xc5\xa1\xc4\x8de Dachau. Po osvoboditvi je bil do upokojitve leta 1962 novinar pri raznih ljubljanskih \xc4\x8dasopisih, nazadnje pri Delu. _NEWLINE_Zupan\xc4\x8di\xc4\x8d je bil je \xc4\x8dlan Dru\xc5\xa1tva novinarjev Slovenije (dolga leta odbornik), Dru\xc5\xa1tva knji\xc5\xbeevnikov in prevajalcev Slovenije, Dru\xc5\xa1tva znanstvenih in tehni\xc5\xa1kih prevajalcev Slovenije, katerega je bil tudi soustanovitelj._NEWLINE_Ob rednem \xc4\x8dasnikarskem delu je veliko prevajal iz srbohrva\xc5\xa1\xc4\x8dine, ru\xc5\xa1\xc4\x8dine, \xc4\x8de\xc5\xa1\xc4\x8dine in nem\xc5\xa1\xc4\x8dine tako publicisti\xc4\x8dna kot literarna dela za potrebe SN (med drugim anonimno blizu 60 romanov za podlistek) in povojnega \xc4\x8dasopisja. _NEWLINE_Kot praktik z izostrenim jezikovnim \xc4\x8dutom je vzgajal mlaj\xc5\xa1e \xc4\x8dasnikarje, tudi z rubriko Jezikovno sito oz. Jezikovni ka\xc5\xbeipot (Novinar 1950\xe2\x80\x931, 1954\xe2\x80\x939). \xc4\x8clanek O prevajanju iz ru\xc5\xa1\xc4\x8dine je iz\xc5\xa1el posmrtno (Na\xc5\xa1i razgledi 1969). Svojo dolgo potovanje med 1. svetovno vojno in po njej je ve\xc4\x8dkrat opisal. V \xc4\x8dasu med obema vojnama si je prizadeval, da bi Vi\xc5\xa1nja Gora z okolico turisti\xc4\x8dno za\xc5\xbeivela, bil pobudnik in glavni organizator gradnje doma na Pol\xc5\xbeevem, ki pa je bil med vojno po\xc5\xbegan.'